Hörður Arnarson er forstjóri Landsvirkjunar . vísir / vilhelm Forstjóri Landsvirkjunar segir mikilvægt að fyrirtæki landsins komi kröftuglega að því að draga úr losun gróðurhúsalofttegunda . Landsvirkjun kynnir í dag áætlun um kolefnisjöfnun á árinu 2025 . Hörður Arnarson forstjóri Landsvirkjunar segir fyrirtækið nálgast þetta markmið á breiðum grunni og á sem flestum sviðum í rekstri fyrirtækisins . „ En stærsti hlutinn tengist því að við ætlum að hreinsa útblástur frá Kröflustöð . Það mun hafa mjög jákvæð áhrif á okkar losun , “ segir Hörður . Landsvirkjun búi að því að hafa gert miklar rannsóknir í vel á annan áratug . „ Ef við skoðum frá árinu 2005 sem er viðmiðunardagsetning parísarsáttmálans þá vorum við að losa um 45 þúsund tonn . Við erum núna komin niður í rúm 20 þúsund tonn og stefnum síðan að því að fara niður í núllið árið 2025 , “ segir forstjóri Landsvirkjunar . Aðgerðirnar séu umfangsmiklar og kosti sitt en það kosti líka að losa gróðurhúsalofttegundirnar . Landsvirkjun hafi tekið upp innra kolefnisverð og meti kostnaðinn við hvert tonn í losun á 30 dollara . „ Þetta er lóð á vogarskálarnar og vonandi líka gott fordæmi fyrir hvað önnur fyrirtæki þurfa að gera . Það er ljóst að Ísland nær ekki þessum árangri sem við þurfum að ná nema fyrirtækin komi mjög öflug inn í þessa vegferð , “ segir Hörður . Tæknin sem Landsvirkjun ætli að nota við að binda kolefni frá Kröfluvirkjun sé ekki ólík því sem Orkuveitan hafi gert á Hellisheiði . „ En þetta eru öðruvísi aðstæður hjá okkur . En þetta verður svo vonandi útflutningsvara sem verkfræðistofur og aðrir geta nýtt í öðrum löndum , “ segir Hörður Arnarson .